钦定古今图书集成/明伦汇编/官常典/第735卷 > 张子明
## 钦定古今图书集成/明伦汇编/官常典/第735卷 > 张子明

按《明外史赵德胜传》：子明领兵千户。洪都围久，内外
隔绝，朱文正遣子明告急于应天，以东湖小渔舟从
水关潜出，夜行昼止，半月始得达。太祖问友谅兵势，
对曰：“兵虽盛，战死者不少。今江水日涸，贼之巨舰将
不利，师久粮乏，援至可破也。”太祖谓子明：归语而帅：
“坚守一月，吾自取之。”还至江口，为友谅所获，令诱降
城中，子明伪许之，至城下，大呼：“我张大舍已见主上，
令诸公坚守，救兵且至。”贼怒，攒槊刺之死。追封忠节
侯。